
ROZSUDOK V MENE SLOVENSKEJ REPUBLIKY Okresný súd Poprad, sudkyňa JUDr. Dagmar Soliarová, vo veci osoby, ktorá má byť vyhlásená za mŕtvu: A. B., C. D., nar. XX.XX.XXXX, trvale bytom E. XXXX/X, XXX XX E., zastúpená procesným opatrovníkom A. F. G., vyšším súdnym úradníkom Okresného súdu Poprad pre toto konanie, v konaní začatom na návrh navrhovateľa: H. B., C. B., nar. XX.XX.XXXX, trvale bytom I. XXXX/XX, XXX XX I. D., o vyhlásenie za mŕtveho, takto rozhodol: I. Súd v y h l a s u j e A. B., C. D. I. XX.X.XXXX v E., naposledy bytom A. E., za mŕtvu. II. Súd určuje deň úmrtia menovanej na 31.8.2022. III. Žiaden z účastníkov nemá právo na náhradu trov konania. odôvodnenie: 1. Tunajšiemu súdu bol dňa 07.11.2024 doručený návrh navrhovateľa na vyhlásenie jeho matky – A. B., C. D., nar. XX.XX.XXXX za mŕtvu. 2. Svoj návrh odôvodnil tým, že jeho matka mala podľa jeho informácií naposledy trvalý pobyt na území Slovenskej republiky v meste E., I. J. E. XXXX/X. Podľa jeho vedomostí opustila územie Slovenskej republiky v roku 2004. V tom čase už bola druhýkrát vydatá, pričom bližšie údaje o manželovi matky navrhovateľ nevie. Odvtedy sa jeho matka na územie Slovenskej republiky vrátila iba raz, a to asi pred 15 rokmi. Viac sa na Slovensko nevrátila. Navrhovateľ uviedol, že jeho matka šla do G., následne s ňou bol on i jeho sestra D. B. v telefonickom kontakte, pričom iný kontakt na ňu nemali. Matka im volala buď z telefónnej búdky alebo nejakej pevnej siete. Mali vedomosť o tom, že z G. odišla najprv do K., následne sa usadila v L. M. K.. Niekedy v apríli v roku 2022 dostal od matky list, ktorý bol adresovaný aj jeho sestre. V uvedenom liste, podanom v L. M. K., konkrétne v meste F. I. N. dňa 02.04.2022 im matka oznámila, že mala vážnu autonehodu, ktorú neprežije a jej popol bude rozsypaný. Navrhovateľ uviedol, že po obdržaní listu kontaktoval svoju sestru, ale vzhľadom k tomu, že na matku nemali žiaden kontakt sa im s ňou spojiť nepodarilo. Na základe uvedeného sa spolu so sestrou snažili spojiť s veľvyslanectvom v L. M. K., avšak oni im pomôcť nevedeli. Matka ich viac nekontaktovala. Vzhľadom na vyššie uvedené skutočnosti je zrejmé, že matka zmizla bez akýchkoľvek informácií. Od apríla 2022 nekontaktovala žiadneho rodinného príslušníka, ani známych, nepodala o sebe žiadne informácie, nie je možné s ňou nadviazať žiaden kontakt. Na základe uvedených skutočností navrhovateľ žiadal, aby súd vydal verejnú vyhlášku, v ktorej vyzve menovanú, aby sa prihlásila do jedného roka a súčasne aj každého, kto má o nej správy, aby ich podal súdu, resp. ustanovenému procesnému opatrovníkovi. Po márnom uplynutí tejto lehoty bez akejkoľvek odpovede navrhovateľ žiadal vyhlásiť menovanú za mŕtvu, nakoľko ako jej syn a dedič má na tom právny záujem.
3. Uznesením č. k. 15m/1/2024-23 zo dňa 15.05.2025, tunajší súd ustanovil A. B., C. D., nar. XX.XX.XXXX procesného opatrovníka v osobe A. F. G., vyššieho súdneho úradníka Okresného súdu Poprad na zastupovanie v tomto konaní. 4. Tunajší súd dňa 15.05.2025 vydal Verejnú vyhlášku v konaní o vyhlásenie za mŕtveho, v ktorej vyhlásil menovanú za nezvestnú a vyzval menovanú aby sa prihlásila do jedného roka od uverejnenia vyhlášky. Zároveň vyzval každého, kto o nej vie, aby o nej podal do jedného roka odo dňa vyvesenia vyhlášky na úradnej tabuli správu, a to súdu alebo opatrovníkovi nezvestnej A. F. G., vyššiemu súdnemu úradníkovi Okresného súdu Poprad. Predmetná vyhláška bola vyvesená dňa 155.05.2025 a zvesená dňa 15.05.2026. 5. Súd zaslal dňa Veľvyslanectvu Slovenskej republiky vo Washingtone – Embassy of the Slovak republic in Washington, 3523 International Court NW, 20008 Washington D. C., USA žiadosť o súčinnosť, a to podanie akejkoľvek informácie o menovanej: A. B., C. D., nar. XX.XX.XXXX – či sa menovaná zdržiava na danom území, či nie je hospitalizovaná v niektorej z nemocníc, či menovaná nezomrela – či USA neeviduje úmrtný list menovanej. Z daného veľvyslanectva bolo súdu oznámené, že daný Zastupiteľský úrad nemá možnosti na zistenie požadovanej informácie, nakoľko v USA neexistuje centrálny register obyvateľstva a teda nie je možné zistiť, či a kde sa nejaká osoba nachádza. Takéto zisťovanie v USA je v zásade predmetom činnosti advokátskych a detektívnych kancelárii. 6. Podľa § 220 zákona č. 161/2015 Z. z. Civilný mimosporový poriadok (ďalej len „CMP“), na konanie o vyhlásenie za mŕtveho je miestne príslušný všeobecný súd toho, kto má byť vyhlásený za mŕtveho. 7. Podľa § 221 ods. 1 CMP, návrh na začatie konania môže podať ten, kto má na veci právny záujem. 8. Podľa § 222 CMP, súd ustanoví procesného opatrovníka fyzickej osobe, ktorá má byť vyhlásená za mŕtvu. 9. Podľa § 224 ods. 1 CMP, ak je isté, že fyzická osoba nežije, súd vyhlási fyzickú osobu za mŕtvu. 10. Podľa § 224 ods. 2 CMP, vo výroku rozsudku súd uvedie presnú identifikáciu fyzickej osoby a deň jej smrti. 11. Podľa § 225 ods. 1 CMP, ak je vzhľadom na všetky okolnosti pravdepodobné, že fyzická osoba nežije, súd vydá verejnú vyhlášku, ktorou vyzve toho, kto má byť vyhlásený a mŕtveho, aby sa prihlásil do jedného roka. 12. Podľa § 225 ods. 2 CMP, súd vo verejnej vyhláške vyzve každého, kto má o fyzickej osobe správy, aby ich podal súdu alebo procesnému opatrovníkovi. 13. Podľa § 225 ods. 3 CMP, súd vo verejnej vyhláške uvedie podstatné okolnosti prípadu a poučenie, že po márnom uplynutí lehoty môže byť fyzická osoba vyhlásená za mŕtvu. 14. Podľa § 226 ods. 1 CMP, súd verejnú vyhlášku zverejní na úradnej tabuli a na webovej stránke súdu. 15. Podľa § 227 CMP, súd podľa okolností prípadu vykoná úkony potrebné na zistenie, či je fyzická osoba nažive. 16. Podľa § 228 ods. 1 CMP, ak aj po uplynutí lehoty podľa § 225 ods. 1 je vzhľadom na všetky okolnosti pravdepodobné, že fyzická osoba nežije, súd vyhlási fyzickú osobu za mŕtvu. 17. Podľa § 228 ods. 2 CMP, vo výroku rozsudku súd uvedie presnú identifikáciu fyzickej osoby a deň predpokladanej smrti, prípadne deň, ktorý fyzická osoba pravdepodobne neprežila. 18. Na pojednávanie sa nedostavila dcéra menovanej – D. B., ktorá sa písomne ospravedlnila z neúčasti z dôvodu trvalého pobytu v zahraničí a ktorá súhlasila s pojednávaním a rozhodnutím v jej neprítomnosti. Súd v súlade s § 180 CSP v spojení s § 2 CMP pojednával v neprítomnosti dcéry menovanej. 19. Navrhovateľ na pojednávaní uviedol, že na podanom návrhu trvá. Poukázal aj na dôvody, ktoré uviedol už v návrhu. Posledný kontakt s mamou – menovanou, bol v apríli 2022 a od uvedeného času ich matka nekontaktovala – neozvala sa ani rodine, priateľom či známym. Nepodala o sebe žiadne informácie. Navrhovateľ poukázal aj na list, ktorý od nej dostali po dopravnej nehode v J.. Pokúšal sa skontaktovať s ambasádou, avšak bolo mu oznámené, že nevedia nič spraviť, iba kontaktujú policajné zložky ale oficiálny výsledok pátrania mu oznámený nebol. Matka nemala v J. žiadne platné doklady a teda nebolo možné sa dopátrať k nejakému objektívnemu výsledku. Na základe uvedeného podľa navrhovateľa jeho matka zomrela najneskôr k 31.08.2022 a k tomuto dátumu ju žiadal vyhlásiť za mŕtvu. 20. Procesný opatrovník na pojednávaní doporučil návrhu vyhovieť a to vzhľadom na výpoveď navrhovateľa a doposiaľ vykonané dôkazy. 21. Vzhľadom k citovanej právnej úprave a vzhľadom ku skutočnosti, že posledný kontakt menovanej s rodinou a inými príbuznými bol v apríli 2022 a o menovanej sa nepodarilo zistiť žiadne ďalšie informácie, má súd za to, že návrh navrhovateľa je dôvodný. Samotná A. B. adresovala po nehode svojim deťom na Slovensko rozlúčkový list, v ktorom poukázala na vážny zdravotný stav. Preto je dôvodné domnievať sa, že menovaná zomrela najneskôr k 31.8.2022. Súd teda návrhu vyhovel a rozhodol tak, ako je to uvedené vo výrokovej časti tohto rozsudku.
22. O trovách konania rozhodol podľa § 52 CMP. Poučenie: Proti tomuto rozsudku je prípustné odvolanie, ktoré možno podať do 15 dní od jeho doručenia v 3 vyhotoveniach, a to prostredníctvom tunajšieho súdu na Krajský súd v Prešove. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

